Kole a wele – mit “Mylika” niytrefiōny? – 10.12.2018 [Ślōnski fusbal, film]
Kibice reprezyntacji Polski majōm go za krōla majtaki i boroka, kery kopie sie po czole. Snajper z Tychōw klupie za to bez ôstatni weekend swoji bramy nōmer 6 a 7 w lidze. Już w cołkij Serie A żodyn tak wartko niy trefio do neca. Sytuacjo Milika w Napoli sztyjc ale niy nojlepszo…
Downy grocz Gornika Zobrze ôd nowa przekōnuje do sia nowego zaś trynera Napoli. Milik sztyjc je jednak rezerwowym wyborym Carlo Ancelottigo. Swoji szanse poradzi ale wykorzystać. Tydziyń tymu w pyndziałek z Atalantōm Bergamo wloz na szpilplac w 82 min. a chwila niyskorzij zaliczōł piykno brama na 2:1. W sobota wyloz w kōńcu w podstawie i to gynau tymi dwōma ôstatnimi bramami z Frosinone (4:0) szafnōł se rekordowo statystyka. Milik trefio w Serie A co 104 min., lepszym wynikiym ni moge sie tamek poasić żodyn inkszy snajper. Z jego 26 szlagōw w tym sezōnie 19 leciało miyndzy słupki (73% – nojlepszy w lidze), a brama zaliczōł co 3,7 szlagu (drugi wynik w lidze).
Mit Mylika ôbalōny? Niy kożdego telki statystki przekōnajōm, tym bardzij jak Arka zno yno z kadry i internecowych memōw. No, ale, coby niy było tak bōmbōnowo-maszketowo… Trza se dać pedzieć, wice z luftu sie niy bierōm. Toć, Milik w kadrze pora razy kopnōł w dornik. Ja, nogi podkłodały mu krety. Ok, szczyloł Pōnbōczkowi w ôkno. Yno jak sam niy kibicować synkowi, kery po dwōch szpetnych kōntuzjach i dwōch dłōgich a i tak fest skrōcōnych rewiyrach nazod chyto sie granio.
Grzegorz Buchalik – etnolog, historyk, felietōnista, fusbalista. Kludzi bloga Ślōnski Fusbal:
https://www.facebook.com/SlonskiFusbal/
szl_Latn szl_Latn szl_Latn szl_Latn szl_Latn zho_Hans